**ISAMAA erakonna programm**

**Tartus KOV valimisteks 2021**

Hea tartlane!

Tartu on alati olnud heade mõtete linn. Heade mõtete tekkimiseks ja idanemiseks on vaja soodsat keskkonda. See sõltub tingimustest, mis tarkadele inimestele me linnas loodud on – need aga omakorda majanduslikest võimalustest ning muidugi ka soodsatest elutingimustest ja mitmekesisest töökohtade valikust. Tartu roll on suur nii Eesti vaimse keskusena kui ka Põhja-Euroopa ühe tuntuma kultuuri-, haridus- ja teaduslinnana. Aga see ei pruugi tulevikus nii jääda, kui me iga päev selle nimel tööd ei tee. Samal ajal, kui maksumaksjad meelitatakse elamuehitusega linna piirest välja ja Tartu kaotab maksumaksjaid, on Tallinnasse koondunud võimalusi valdkondades, mis varem olid tugevad just Tartus ja mille koondumine vaid Põhja-Eestisse tähendaks regionaalse tasakaalu kadumist ja seega riigi kui areneva terviku kahjustamist.

Isamaa näeb, et Tartu tähenduse ja seega kogu Eesti tasakaalu säilitamiseks tuleb astuda julgeid ja südikaid samme, saavutamaks teadmiste, ideede, majanduslike vahendite ja kõrget kvalifikatsiooni nõudvate töökohtade koondumist siia.

Isamaa määratleb Tartu järgmise nelja aasta olulisemad eesmärgid järgmiselt:

1. ***Tartu pealinnaks!*** – Tartu on Eesti kõrgharidus- ja teaduskeskusena ning kogu Põhja-Euroopa ühe mõjukama kultuurikeskusena kogu Eesti tasakaalustatud arengu eestvedaja. Siia tuleb julgelt tuua senisest oluliselt rohkem ministeeriume ja riigiasutusi
2. ***Ühendusteed –*** Tartul kui rahvusvahelisel keskusel peavad olema kiired rongi-, lennu- ja maanteeühendused
3. ***Suur-Tartu*** – ühendame Tartu linnaga sisuliselt seotud külgnevad piirkonnad Tartu linna koostööringi
4. ***Haridus-, teadus- ja kultuurilinn –*** toetame linna haridus-, teadus- ja kultuuriasutusi ja neis õppimist ning teeme Tartust väärika Euroopa Kultuuripealinna 2024.
5. ***Tähtvere kultuurilinnak* – paneme aluse Tähtvere kultuurilinnaku rajamisele ja sümbolväärtusega Tartu laululava kompleksi uuendamisele**
6. ***Hubane ja inimsõbralik linnaruum*** – pöörame läbivalt tähelepanu linnakujundusele ja heakorrale, eriti Raadi piirkonna arengule

Tartu peab olema linn, kus soovivad elada nii noored kui ka eakad, linn, mis on elu- ja töökeskkonnana ligitõmbav ka saabujatele teistest kohalikest omavalitsustest.

Aus ja bürokraatiavaba juhtimine on heade mõtete linna ja põhjamaise poliitilise kultuuri lahutamatu osa. Sellise juhtimiskultuuri juurutab Isamaa Tartus järgmise nelja aasta jooksul.

**TÖÖKOHAD JA ETTEVÕTLUS**

* Toetame riigiasutuste toomist Tartusse.
* Tagame ettevõtjatele linnas kiirema asjaajamise ja võrdse kohtlemise.
* Toetame iduettevõtteid ja innovatsiooni.
* Tutvustame Tartut hea ja perspektiivika investeerimis- ja ettevõtluskeskkonnana.
* Jätkame turismiturundust ning suurendame koostööd naaberriikidega. Selleks toetame rahvusvahelisi lennuühendusi, esmajärjekorras Riia, Helsingi ja Frankfurdiga
* Reklaamime Tartut hea rahvusvahelise konverentsi- ja tervishoiuteenuste keskusena ning arendame välja terviseturismi klastri.
* Toetame Tartu Teaduspargi ja Tartu Loomemajanduskeskuse arendamist ning arendame Tartu Kutsehariduskeskusest (KHK) ettevõtlusele olulise kompetentsikeskuse.
* Toetame koolinoorte suvist töölkäimist, makstes pool tööjõumaksudest tööandja eest.
* Aitame kaasa noorte oskustööliste tööturule tulekule. Selleks loome juurde praktikakohti linnaasutustes ja -ametites. Kutsume Tartu ettevõtjaid ja haridusasutusi (kutsekoolid, ülikoolid jt) regulaarselt kevadistele praktikakohtade ümarlaudadele.
* Tegeleme koostöös Tartu vallaga Raadi piirkonna arendamisega.

**TEED JA TRANSPORT**

* Töötame kiirete rongiühenduste saavutamise nimel nii Tallinna kui ka Riia suunal. Eesmärk on jõuda aastal 2025 rongiga Tartust Tallinna 80 minutiga.
* Suurendame linna liiklussõlmede läbilaskevõimet ja sünkroniseerime foorid.
* Suurendame tänavate ja teede taastusremondi mahtu ning muudame linna tänavad tolmuvabaks. Teetööd planeerime viisil, mis häirib liikluskorraldust senisest vähem. Kergliiklusteede ristumiskohtades sõiduteega viime äärekivid samale tasandile.
* Jätkame Ihastes kergliiklusteede võrgustiku arendamist ja liigendamist.
* Lahendame Annelinna korterelamute parkimisprobleemi.
* Muudame ühistranspordi kiireks ja efektiivseks, kaasame ühistranspordikavasse peale busside ka taksod ning mobiil-rendiautod.
* Autode parkimise kesklinnas lahendame maa-aluste parklatega, vähendades nii ka autode parkimist kesklinna tänavatel.
* Parandame ühistranspordivõrgustikku teiste kohalike omavalitsustega, et ühendus valdade ja linna vahel oleks kiire ja tõhus, mis omakorda vähendaks koormust linnaliiklusele ja leevendaks parkimisprobleeme.
* Pooldame üleminekut ühissõidukitele, mis kasutavad taastuvallikatest pärinevaid kütuseid.

**HARIDUS**

* Kuulame noorte arvamust ning pakume noortele võimalusi linna asjades kaasa rääkida. Toetame Tartu Noortevolikogu tegevust.
* Toome õppejõud ja tippspetsialistid gümnaasiumidesse ning toetame täiendavalt erinevate õppesuundadega gümnaasiumiklasse. Edendame gümnaasiumides riigikaitseõpet.
* Laiendame IT-õppe võimalusi erinevates haridusastmetes. Selleks aitame kaasa Tartus suurt potentsiaali omava IT-ettevõtluse arendamisele ja viime linna IT-taristu maailma tasemele. Linnavalitsuse arvutisüsteemides peab kasutusel olema eestikeelne tarkvara.
* Toetame samme, mis tõstavad õppe- ja kasvatustöö kvaliteeti. Koordineerime koolide õppekavasid ja tunniplaane nii, et õpilastel oleks võimalik võtta valikaineid teistest üldharidus- ja huvikoolidest.
* Tagame õpilastele tugispetsialistide kättesaadavuse.
* Vähendame lõhet eesti- ja venekeelsete laste ja noorte haridusvõimaluste vahel, viies kõik haridusasutused üle eesti õppekeelele.
* Pooldame meetmete rakendamist kooli territooriumil nutiseadmete õppetöövälise kasutamise piiramiseks.
* Tõhustame ja rahastame koolikiusamise vastaseid tegevusi. Jälgime, et kõikidel haridusastmetel (sh erakoolides) rakendataks kiusamise ennetamise põhimõtteid tihedas koostöös kodudega.
* Hoiame põhikoolis klassitäituvusnormi 24 (erandina 26) õpilase tasemel.
* Loome võimalused ja üleminekusüsteemi Eestisse tagasi pöörduvate perede laste õppima asumiseks.
* Laiendame koolides majandus- ja ettevõtlusõpet ning nende ühisõppekavu Tartu Kutsehariduskeskuse (KHK) ja teiste kutsekoolidega.
* Tõhustame KHK koostööd era-, munitsipaal-, riigi- ja ühisettevõtetega, suurendades sellega õpilastele mitmekesiste praktikavõimaluste loomist.
* KHK selgitab koostöös linna ning teiste haridus- ja teadusasutustega välja, missugused on tartlaste vajadused haridusvaldkonnas ja kuidas oleks võimalik need kõige efektiivsemalt rahuldada. KHK pakub selle eesmärgi täitmiseks võimalikult asjakohast ja innovaatilist õpet.
* Kaasame KHK ja Tartu Kunstikooli linna tegevustesse.
* Propageerime noorte töökasvatust ning suurendame oluliselt maleva- ja suvelaagrikohtade arvu.
* Koostöös rattaklubidega organiseerime linna kulul kõigile Tartu linna õpilastele liikluskasvatuse ja kehalise kasvatuse õppe osana jalgrattasõidu õpetamise, et õpilased saaksid sooritada jalgrattajuhi eksami ja saaksid juhiloa.
* Eelistame kooli- ja lasteaiatoiduna Tartumaal kasvatatud mahetoiduaineid ning toetame tervisliku toitumise programme koolides ja lasteaedades.
* Jätkame koolide ja lasteaedade renoveerimist.
* Tagame lasteaia- ja lastehoiukohtade kättesaadavuse elukoha läheduses.
* Seome lasteaia kohatasu lahti alampalgast, külmutame selle 4 aastaks praegusel tasemel ja liigume kohatasu kaotamise poole.
* Lasteaia- ja huvihariduseõpetajate palku tuleb tõsta samas tempos üld- ja kutsehariduskoolide õpetajate palkadega.
* Loome kõikidesse lasteaedadesse logopeedi kasutamise võimaluse.
* Koordineerime täiskasvanute ametikoolitusi koostöös töötukassaga eelkõige ümberõppeks ja uue töökoha leidmiseks. Selleks loome süsteemi, kust saab ülevaate koolitusvajadustest tööandjate vaatepunktist, koolituspakkumistest ja koolitusvalmidusest võimalike õppijate seisukohast.
* Aitame kõrgkoolidel arendada nende taristut.
* Paneme välja linna stipendiumid kahesajale Tartu kõrgkoolides õpinguid jätkavale silmapaistvale noorele.
* Toetame tudengeid eluaseme leidmisel.
* Suurendame 1.–3. klassi minevate laste ranitsatoetust.
* Edendame laste tervisekasvatust ja kindlustame kõigile koolidele vajalikud tugispetsialistide ametikohad.
* Koostöös ettevõtjate ja politseiga vähendame alkoholi kättesaadavust alaealistele.
* Toetame erivajadustega laste kasvu- ja õpivõimalusi.

**KULTUUR**

* Tagame, et Tartu kannaks väärikalt 2024. aastal Euroopa kuluuripealinna tiitlit.
* Kaasame kultuuripoliitika tegemisse kõiki huvigruppe ning kutsume kokku Tartu kultuuri ja kunstide foorumi.
* Lahendame Tartu Linnaraamatukogu ja Tartu Kunstimuuseumi ruumiprobleemi.
* **Korraldame iga-aastase** Tartu kunsti- ja disainifestivali, kus soovijad saavad oma loomingulist tegevust tutvustada.
* Aitame tartlaste loomingul jõuda laia maailma ning Tartu toodetel kasutame Tartu disaini.
* **Tartu linn toetab oma muusikafestivali algatamist, et luua rahvusvahelise muusikaelu kaubamärk.**
* **Paneme aluse Tähtvere kultuurilinnaku rajamisele. Lauluväljaku ala lahenduse leidmiseks ja laululava multifuntsionaalseks muutmiseks korraldame arhitektuurikonkursi. Koostöös ülikoolidega planeerime linnakusse kultuurihoone (üliõpilasmaja), kuhu koondame ülikoolide kultuurikollektiivid ning kus leiavad õpilased ja linnakodanikud võimaluse kultuurialaseks tegevuseks.**
* Parandame ja mitmekesistame Eesti rahva ja kultuuri ning Tartu linna jaoks oluliste isikute ja sündmuste jäädvustamist linnapildis. Leiame, et mälestusmärkide rajamine parima kaasaegse arusaamise järgi rikastab linnapilti ja on osa noorte kultuurilisest, ajaloolisest ja isamaalisest kasvatusest.
* Aitame Eesti Rahva Muuseumil leida võimalusi Raadi ajaloolise mõisahoone korrastamiseks.

**SPORT JA HUVITEGEVUS**

* Rajame lisaks laste mänguväljakutele ka vanematele inimestele sportimise ja aktiivse puhkamise võimalusi. Korrastame olemasolevaid spordirajatisi, rajame terviseradade juurde uusi spordiväljakuid ning mitmekesistame olemasolevaid trenažööre koos kasutusõpetustega.
* Jätkame tervisespordi- ja jalgrattateede rajamist ning Tartu jalgrattasõbralikumaks muutmist.
* Toetame Tartu spordiüritusi ja suurvõistlusi, Tartut esindavaid sportlasi ja spordiklubisid.
* Toetame elanike süsteemset tervisekontrolli ja nõustamist.
* Seame eesmärgiks, et igal linnaosal oleks kaasaegne mänguväljak koos ministaadioniga.
* Otsime võimalusi Tartusse jäähoki- ja iluuisutamishalli rajamiseks Annelinna.
* Tõstame sportlaste pearaha oma ala 5 parema hulgas olijatele kahekordseks.
* Otsime võimalusi treenerite palkade tõstmiseks.
* Käivitame Tartus tervisebussid, mis viivad soovijaid kord nädalas suusatama, jooksma, rahvaspordiüritustele.
* Viime ellu riigi laste- ja noorte huvitegevuse toetamise kontseptsiooni, et igal noorel oleks võimalus osaleda vähemalt ühes huvitegevuses või huvialakoolituses. Samuti tagame, et toetussüsteem oleks toetuse taotlejatele lihtne ja paindlik.
* Toetame Sõudeklubi kõrval asuvale platsile vabaõhu spordisaali rajamise ideed.
* Toetame ratsaspordi kättesaadavust Raadi linnaosas.

**SOTSIAALVALDKOND**

* Aitame eakatel väärikalt toime tulla.
* Parandame ühiskondlike hoonete ligipääsetavust puuetega inimestele.
* Aitame kaasa erivajadustega inimestele sobivate töökohtade loomisele. Toetame vähenenud töövõimega inimeste töökohtade loomise projekte ning suurendame vähenenud töövõimega inimeste jaoks kaitstud ja toetatud töökohtade arvu.
* Suurendame erivajadustega inimeste isikliku abistaja tunnitasu ning omastehooldaja toetust. Vähendame bürokraatiat toetuste taotlemisel.
* Suurendame erivajadusega last hooldavale lapsevanemale makstavat toetust.
* Loome Tartu eakatele paremad tingimused huvitegevuseks.

**TERVIS, MEDITSIIN**

* Arendame Tartut kui rahvusvahelist konverentsi- ja tervishoiteenuste keskust, selleks arendame välja mõjukuselt ja majanduslikult olulise terviseturismi klastri.
* Tervemalt elatud elukaare nimel kutsume inimesi liikuma ning harime neid tervislike eluviiside teemadel.
* TÜ Kliinikumi ühe omanikuna elavdame linna panust tervishoiupoliitikasse ja järelravi võimaluste suurendamisesse.
* Suurendame koduabi ja -hooldusteenuse osutamist ning võimaldame eakatel tartlastel elada kõrge vanuseni oma kodus.
* Toetame osakusüsteemipõhise seeniorpansionaadi väljaarendamist linna käsutuses olevate ressurssidega.
* Suurendame eakatele päevakeskustes osutatavate tervishoiu- ja hoolekandeteenuste hulka ja kättesaadavust.
* Rajame päevakeskused Maarjamõisa-Veerikule ja Ülejõele.

**LINNAJUHTIMINE**

* Vähendame linna valitsemiskulusid.
* Kaasame linnajuhtimisse kodanikuühendusi ja asumiseltse.
* Vähendame linnaga suhtlemises bürokraatiat ning arendame e-teenuseid.
* Jälgime, et detailplaneeringute menetlemisel peetakse kinni tähtaegadest.
* Seisame selle eest, et riigilt funktsioonide ülevõtmisel peab olema tagatud finantseerimise jätkumine riigi poolt vähemalt senises mahus.
* Töötame välja kogukondade ja asumiseltside tegevustoetuste kava.
* Tasuvusanalüüsid tehakse objektiivselt, läbipaistvalt ning professionaalselt.
* Jätkame koostöö arendamist Tartu linna ja Tartumaa valdade vahel. Hariduse, transpordi, jäätmekäitluse, ühishangete jms küsimuste käsitlemisel otsime ja pakume lahendusi dialoogis naaberomavalitsustega. Linnavõimu teostamine peab olema läbipaistev ja korruptsioonitu.
* Kaasame linna äriühingute ja sihtasutuste juhtimisse senisest rohkem vastavate erialade spetsialiste.

**PLANEERIMINE, LINNARUUM, KESKKOND, EMAJÕGI**

* Seame eesmärgiks Suur-Tartu loomise, kus linnaga külgnevad ja selle arenguga sisuliselt seotud alad oleksid ka Tartu linna õiguslikus mõjuväljas.
* Toetame asumite haljasaladele laste mänguväljakute ja täiskasvanutele istumis- ning puhkamiskohtade rajamist.
* Mitmekesistame parkide väljanägemist ja kasutust. Rajame neisse mitmesuguseid aktiivse ajaveetmise võimalusi – rannavolle platse, vabalavasid, samuti koerte jooksu- ja jalutusalasid. Toetame ka teisi täisväärtuslikku vaba aja veetmist soodustavaid algatusi.
* Tagame kruuskattega tänavatele tolmuvaba katte.
* Kõnniteede aastaringne hooldamine on omavalitsuse ülesanne.
* Algatame nimekonkursi Võidu sillale uue nime leidmiseks.
* Aitame muuta Emajõe jälle rahvusvaheliseks veeteeks – taastame Pihkva–Tartu regulaarse laevaühenduse.
* Teeme Tartust Eesti sisevete pealinna (Võrtsjärv, Emajõgi ja Peipsi) ning tutvustame Eesti siseveeteede võimalusi naabermaades ja mujal Euroopas.
* Supilinna ja Ülejõe ühendamiseks käivitame üleveoparve.
* Kaalume Kivisilla taastamist ajaloolises asukohas selliselt, et see ei takistaks laevaliiklust.
* Otsime võimalusi jõelaevanduse elavdamiseks ja Emajõe kallaste aktiivsemaks kasutamiseks. Emajõe äärde tuleb rajada slippe, et jõge saaks kasutada kalastamiseks, aktiivseks puhkuseks ja meelelahutuseks.
* Korrastame kallasrajad (sh Jänese matkarada), hoiame neid kasutuskõlblikena ning tagame aastaringse kasutamise. Jätkame Emajõe kaldaäärse ala korrastamist, muudame selle veelgi atraktiivsemaks puhkealaks.
* Turvalisusest sõltub elanikkonna heaolu, selle tagamiseks suurendame valvekaameratega jälgitavate piirkondade arvu, loome parema valgustuse kõnniteedele ja terviseradadele.
* Tõhustame narkokontrolli ja seisame vastu narkootikumide legaliseerimisele.
* Õnnetuste ennetamiseks ja nendega kaasnevate tagajärgede likvideerimise valmiduse suurendamiseks tõhustame koostööd Päästeametiga. Toetame vabatahtlikke päästekomandosid, et nende tegevus oleks jätkusuutlik.
* Korrastame Raja tänava pargi.
* Soodustame lastesõbralikke kinnisvaraarendusi.
* Jätkame korterelamute soojustamise toetamist.
* Teeme Tartuga ühinevate ja Tartuga külgnevate omavalitsusüksustega koostööd, et säilitada linna ümber roheline vöönd ja rajada sinna atraktiivseid puhkealasid, kasutades ka looduskaitsealade potentsiaali.